
Z A K O N
O IZMENAMA ZAKONA O AKCIZAMA
Član 1.

U Zakonu o akcizama („Službeni glasnik RS”, br. 22/01, 73/01, 80/02, 80/02-dr. zakon, 43/03, 72/03, 43/04, 55/04, 135/04, 46/05, 101/05-dr. zakon, 61/07, 5/09, 31/09, 101/10, 43/11, 101/11, 93/12, 119/12, 47/13, 68/14-dr. zakon, 142/14, 55/15, 103/15, 108/16, 30/18, 153/20, 53/21, 75/23, 94/24 i 109/25), u članu 17. stav 2. reči: „za iznose za koje su povećane cene tih derivata nafte, s tim što to umanjenje ne može biti veće od 20% poslednjih objavljenih iznosa akciza usklađenih prema stavu 1. ovog člana” brišu se.

U stavu 3. reči: „za iznose za koje su smanjene cene tih derivata nafte, a” brišu se.

Stav 4. menja se i glasi:

„Prilikom usklađivanja dinarskih iznosa akciza na derivate nafte iz člana 9. stav 1. tač. 1), 2) i 3) ovog zakona sa godišnjim indeksom potrošačkih cena, osnovice za usklađivanje su poslednji objavljeni usklađeni iznosi akciza na pomenute derivate nafte, saglasno stavu 1. ovog člana.”.

Član 2.

Ovaj zakon stupa na snagu danom objavljivanja u „Službenom glasniku Republike Srbije”.
O B R A Z L O Ž E NJ E
I. USTAVNI OSNOV ZA DONOŠENJE ZAKONA
Ustavni osnov za donošenje ovog zakona sadržan je u odredbi člana 97. tač. 6. i 15. Ustava Republike Srbije, kojim je predviđeno da Republika Srbija, pored ostalog, uređuje i obezbeđuje, poreski sistem i finansiranje ostvarivanja prava i dužnosti Republike Srbije utvrđenih Ustavom i zakonom.

II. RAZLOZI ZA DONOŠENJE ZAKONA
• Problemi koje ovaj zakon treba da reši, odnosno ciljevi koji se ovim zakonom postižu 

Osnovni razlozi za donošenje ovog zakona, problemi koje bi ovaj zakon trebalo da reši, odnosno ciljevi koji se ovim zakonom postižu sadržani su u činjenici da je u prethodnom periodu zbog aktuelnih dešavanja na Bliskom istoku došlo do povećanja proizvođačkih cena derivata nafte iz člana 9. stav 1. tač. 1), 3) i 5) Zakona o akcizama usled rasta cene sirove nafte na svetskom tržištu, što negativno utiče na makroekonomsku stabilnost u zemlji. Imajući u vidu povećanje cene sirove nafte, kao i bilansne mogućnosti budžeta Republike Srbije, a u cilju očuvanja makroekonomske stabilnosti i očuvanja standarda građana i neometanog snabdevanja tržišta derivatima nafte ovim zakonom predlaže se da Vlada može privremeno smanjiti poslednje usklađene objavljene iznose akciza na pojedine derivate nafte, i to iznose akciza na olovni benzin, bezolovni benzin i gasna ulja (dizel goriva) bez ograničavanja procenta do kojeg se može vršiti privremeno umanjenje iznosa akcize. 


Naime, prema dosadašnjem zakonskom rešenju, Vlada ima mogućnost da u slučaju rasta cene sirove nafte na svetskom tržištu, koji negativno utiče na makroekonomsku stabilnost u zemlji, može privremeno smanjiti iznose akciza iz člana 9. stav 1. tač. 1), 2) i 3) ovog zakona utvrđene u skladu sa ovim zakonom za iznose za koje su povećane cene tih derivata nafte, s tim što to umanjenje ne može biti veće od 20% poslednjih objavljenih usklađenih iznosa akciza na derivate nafte, i to na olovni benzin, bezolovni benzin i gasna ulja (dizel goriva).

Imajući u vidu aktuelnu situaciju sa cenom sirove nafte na svetskom tržištu, kao i njenu tendenciju daljeg rasta, koja negativno utiče na makroekonomsku stabilnost u zemlji, u cilju redovnog snabdevanja tržišta derivatima nafte, očuvanja standarda građana, kao i očuvanja privredne stabilnosti, ovom zakonom predlaže se da Vlada može privremeno smanjiti poslednje usklađene objavljene iznose akciza, i to iznose akciza na derivate nafte iz člana 9. stav 1. tač. 1), 2) i 3) Zakona o akcizama, s tim da se ovim predlogom ne ograničava procenat do kojeg se može vršiti privremeno umanjenje iznosa akcize. 

S obzirom na to da se predloženim zakonskim rešenjem ne ograničava procenat do kojeg se može vršiti privremeno umanjenje iznosa akcize na pojedine derivate nafte, to za posledicu može imati znatno umanjenje budžetskih prihoda od akciza na derivate nafte, te se ovim zakonom predlaže da se prilikom usklađivanja iznosa akcize na te derivate nafte sa godišnjim indeksom potrošačkih cena u kalendarskoj godini koja prethodi godini u kojoj se usklađivanje vrši, kao osnovica za usklađivanje budu poslednji objavljeni usklađeni iznosi akciza na pomenute derivate nafte.

Pokazatelje preko kojih će se meriti ispunjenost zakona su dostupnost naftnih derivata, rast cena naftnih derivata, stopa inflacije i dr.

• Razmatrane mogućnosti da se problemi reše i bez donošenja zakona 

Imajući u vidu da je reč o elementima sistema i politike javnih prihoda koji se, saglasno odredbama Zakona o budžetskom sistemu („Službeni glasnik RS”, br. 54/09, 73/10, 101/10, 101/11, 93/12, 62/13, 63/13-ispravka, 108/13, 142/14, 68/15-dr. zakon, 103/15, 99/16, 113/17, 95/18, 31/19, 72/19, 149/20, 118/21, 118/21- dr. zakon, 138/22, 92/23 i 94/24) uvode zakonom, to znači da se izmene tih elemenata mogu vršiti zakonom. 

• Zašto je donošenje zakona najbolji način za rešavanje problema 

Donošenje ovog zakona je najbolji način za rešavanje problema iz razloga što se radi o zakonskoj materiji.
Pored toga, uređivanjem poreskopravne materije, ovim zakonom daje se doprinos pravnoj sigurnosti i ujedno obezbeđuje transparentnost u pogledu vođenja poreske politike.

III. OBJAŠNJENJE OSNOVNIH PRAVNIH INSTITUTA I POJEDINAČNIH REŠENJA
U članu 1. Predloga zakona predlaže se izmena st. 2. do 4. člana 17. Zakona o akcizama, tako što se predlaže da u slučaju rasta cene sirove nafte na svetskom tržištu, koji negativno utiče na makroekonomsku stabilnost u zemlji, Vlada može privremeno smanjiti iznose akciza iz člana 9. stav 1. tač. 1), 2) i 3) ovog zakona utvrđene u skladu sa ovim zakonom. 

Takođe, ovim zakonom predlaže se da u slučaju pada cene sirove nafte na svetskom tržištu, iznosi akciza iz člana 9. stav 1. tač. 1), 2) i 3) ovog zakona, utvrđeni u skladu sa stavom 2. ovog člana uvećavaju se najviše do poslednjih objavljenih iznosa akciza usklađenih prema stavu 1. ovog člana.

Prilikom usklađivanja dinarskih iznosa akciza na derivate nafte iz člana 9. stav 1. tač. 1), 2) i 3) ovog zakona sa godišnjim indeksom potrošačkih cena, osnovice za usklađivanje su poslednji objavljeni usklađeni iznosi akciza na pomenute derivate nafte, saglasno stavu 1. tog člana zakona.

U članu 2. Predloga zakona propisuje se vreme stupanje na snagu ovog zakona.

IV. PROCENA FINANSIJSKIH SREDSTAVA POTREBNIH ZA SPROVOĐENJE OVOG ZAKONA
Za sprovođenje ovog zakona nije potrebno obezbediti posebna sredstva u republičkom budžetu.

V. ANALIZA EFEKATA ZAKONA
Saglasno Zakonu o planskom sistemu Republike Srbije („Službeni glasnik RS”, broj 30/18) i Uredbi o analizi efekata propisa („Službeni glasnik RS”, broj 20/25), ovim predlogom zakona ne sprovodi se analiza efekata propisa iz razloga što se predmetnim izmenama vrši hitno rešavanje problema, odnosno mogućih poremećaja u društvu, odnosno privredi, koje se nisu mogle predvideti, a koje mogu izazvati negativne posledice izazvane sadašnjim okolnostima zbog aktuelnih dešavanja na Bliskom istoku.


Napominjemo da je udeo akciza u ukupnim prihodima budžeta za 2025. godinu bio 19,22%.

Izveštaj o sprovedenim konsultacijama
1) U toku izrade Nacrta zakona o izmenama Zakona o akcizama (u daljem tekstu: Nacrt zakona) sprovedene su javne konsultacije sa ciljnim grupama i zainteresovanim stranama. Pored toga, u proces konsultacija uključuju se i drugi subjekti imajući u vidu da se, saglasno Poslovniku Vlade, Nacrt zakona upućuje na mišljenje i nadležnim organima. Na ovaj način pruža se prilika da se izjasne na tekst Nacrta zakona sa stanovišta svoje nadležnosti koja se odnosi na određene segmente ovog zakona. 

2) U kom periodu su sprovedene konsultacije i da li su relevantne informacije o vremenu i mestu primene izabranih metoda konsultacija i njihovim rezultatima, objavljene na Portalu „eKonsultacije”? Navesti link sa Portala „eKonsultacije” ili neke druge internet stranice preko koje su sprovedene konsultacije.

Ministarstvo finansija sprovelo je javne konsultacije u postupku izrade Nacrta zakona o izmenama Zakona o akcizama i pozvalo sve zainteresovane strane da tokom trajanja konsultacija u periodu od 23. do 30. jula 2026. godine daju predloge, komentare, sugestije i primedbe na tekst Nacrt zakona putem elektronske pošte na sledeću adresu: fiskalni.sektor@mfin.gov.rs, odnosno putem pošte Ministarstvu finansija – Sektor za fiskalni sistem, ul. Kneza Miloša 20, 11000 Beograd, najkasnije do 30. jula 2026. godine, kako bi sve zainteresovane strane bile blagovremeno i pravilno informisane o predloženim zakonskim rešenjima, čime bi se omogućilo da daju i svoj doprinos daljem unapređenju predloženih zakonskih rešenja. 

Tekst pregleda odredaba Nacrta zakona koje se menjaju objavljen je na zvaničnoj veb prezentaciji Ministarstva finansija https://mfin.gov.rs/propisi/nacrt-zakona-o-izmenama-zakona-o-akcizama-https://ekonsultacije.gov.rs/i na zvaničnom sajtu e-Konsultacije 
3) Navesti ciljne grupe i zainteresovane strane koje su učestvovale u konsultacijama.

1. Aleksandar Tasić, Miše Stojkovića 27, Kovin, diplomirani ekonomista – master;

2. Članice Privredne komore Srbije;

3. Unija poslodavaca Srbije, Stevana Markovića br.8, Zemun. 

Inicijative za izmene dostavljene su Ministarstvu finansija u formi sugestija, komentara i predloga za izmene od strane zainteresovanih lica. 

Sva zainteresovana lica mogla su da dostave svoje predloge za izmene. Inicijative podnete u prethodnom periodu su razmatrane i bile su predmet analize prilikom pripreme teksta Nacrta zakona. 

4) Da li su u konsultacije uključeni predstavnici mikro, malih i srednjih privrednih subjekata iz regulisane oblasti i osetljive društvene grupe na koje propis utiče, predstavnici udruženja koja se bave zaštitom životne sredine, kao i predstavnici udruženja koji se bave rodnom ravnopravnošću?

/

5) Navedite primedbe, sugestije i komentare na tekst propisa, dostavljene u toku konsultacija koje su usvojene.

/

6) Navedite primedbe, sugestije i komentare na tekst propisa, dostavljene u toku konsultacija koje nisu usvojene i objasniti razloge za njihovo neprihvatanje.

1. Aleksandar Tasić, Miše Stojkovića 27, Kovin, dostavio je komentar na predloženu izmenu člana 17. Zakona o akcizama, u kome je istakao da je svrha navedene izmene otklanjanje administrativnih i tržišnih nejasnoća u vezi sa obračunom akciza na pojedine derivate nafte, odnosno na osnovicu za obračun akcize. Naveo je da se ukidanjem mehanizma vladinih intervencija, sistem indeksacije vraća na stabilan, predvidiv i isključivo inflatorni model usklađivanja sa godišnjim indeksom potrošačkih cena. Ističe da se ukidanjem prava na smanjenje akciza osigurava stabilnija i sigurnija projekcija budžetskih prihoda od akciza bez neobjavljenih odliva po osnovu državnih intervencija ali da iako ova izmena donosi predvidivost za državnu kasu i privredu, važna sugestija u pogledu ekonomske politike jeste da u vreme potencijalnih geopolitičkih kriza i globalnih energetskih šokova država ovim gubi brzi operativni instrument za ublažavanje udara na standard građana i troškove privrede.

Ministarstvo finansija razmotrilio je dostavljeni komentar i sugestiju i ističe da se predloženim izmenama upravo, kako se i navodi u komentaru, jasno utvrđuje osnovica za usklađivanje iznosa akcize na pojedine derivate nafte, a to je da su to poslednji objavljeni usklađeni iznosi akciza, a ne privremeno umanjeni ili uvećani iznosa akciza, kao i da se predloženim zakonskim izmenama zapravo sprečavaju negativne posledice usled aktuelne situaciju sa cenom sirove nafte na svetskom tržištu.

Naime, u komentaru se ističe da se ukidanjem zakonske mogućnosti privremenog smanjenja iznosa akciza na pojedine derivate nafte sprečava država da u vreme potencijalnih geopolitičkih kriza i globalnih energetskih šokova gubi brzi operativni instrument za ublažavanje udara na standard građana i troškove privrede, a što nije tačno, već je upravo razlog za ukidanjem zakonskog ograničenja smanjenja iznosa akcize na pojedine derivate nafte do 20% stvaraju uslovi za redovno snabdevanje tržišta derivatima nafte, očuvanja standarda građana, kao i privredne stabilnosti.

2. Članice Privredne komore Srbije dostavili su predloge za izmenu i dopunu Zakona o akcizama koji nisu obuhvaćeni Nacrtom zakona, i to:

- Grupacija za železnički saobraćaj je na inicijativu privatnih železničkih operatera, usvojila zaključak o potrebi za ostvarivanjem prava na refakciju plaćenih akciza na gorivo koje se koristi u pogonske svrhe pri obavljanju železničkog transporta dizel vučom.

Predložili su izmenu člana 39a Zakona o akcizama sa obrazloženjem da Republika Srbija usklađuje svoja strateška delovanja u skladu sa regionalnim obavezama preuzetim pristupanjem Transportnoj Zajednici i razvojnim strategijama Evropske Unije, gde je jedan od prioriteta u oblasti transporta povećanje obima transporta železnicom, kao vida saobraćaja koji bi trebao da bude ekonomski i ekološki povoljniji od drumskog, što treba podržati i zakonskom regulativom kroz pravo na refakciju plaćenih akciza.


Naveli su da Republika Srbija ulaže značajne napore i resurse u izgradnju, rekonstrukciju i modernizaciju železničke infrastrukture, svesni potrebe za boljim i efikasnijim transportnim uslugama, posebno podizanja konkurentnosti železničkog vida saobraćaja. Radovi na rekonstrukciji i izgradnji glavnih železničkih pravaca koji će trajati narednih nekoliko godina, uslovljavaju da se koriste alternativni pravci, koji su duži i na kojima je moguća isključivo dizel vuča. Ovo će uzrokovati značajne dodatne troškove železničkih operatera u dužem vremenskom periodu.


Rast privrednih aktivnosti, kao i povećan obim roba u tranzitu, dovela je do intenziviranja transporta na delovima mreže koji nisu elektrifikovani.


Rast cena energenata na globalnom nivou usled ekonomske krize i drugih događaja će značajno uticati na rast cena transportnih usluga, a posledično i cena proizvoda, što negativno utiče na konkurentnost domaće privrede, kao i konkurentnost železničkog saobraćaja.

Naglasili su da Zakon o akcizama definiše mogućnost refakcije akcize na kupljeno pogonsko gorivo samo drumskim prevoznicima. Takođe, broj prevoznika u železničkom transportu tereta raste, pri čemu je konkurentnost železnice sve niža usled povećanih troškova i dugačkog vremena transporta. Imajući u vidu aktuelne infrastrukturne radove, značaj transporta strateških sirovina i proizvoda koji je karakterističan za železnički transport, kao i trend opadanja učešća železničkog transporta u ukupnom obimu transporta, evidentna je potreba da se železničkim operaterima pomogne na svaki način kako bi prebrodili period investicionog ciklusa u železničku infrastrukturu i sačuvali tržište železničkog transporta.

- Takođe, vezano za odredbu člana 39a Zakona o akcizama predlaže se da se u Zakon o akcizama ponovo uvede pravo brodara na refakciju plaćene akcize na derivate nafte nabavljene i korišćene kao pogonsko gorivo za brodove koji obavljaju prevoz tereta u unutrašnjem rečnom saobraćaju. U obrazloženju predloga naveli su da se ukidanjem prava na refakciju akcize, počev od 1. januara 2016. godine, domaćim privrednim subjektima koji obavljaju transport robe unutrašnjim plovnim putevima značajno su povećani troškovi poslovanja. Na taj način rečni teretni saobraćaj doveden je u nepovoljniji položaj u odnosu na druge vidove transporta koji ostvaruju određene pogodnosti u pogledu troškova pogonskog goriva. Poslovanje brodara dodatno je opterećeno nepovoljnim hidrološkim uslovima koji su poslednjih godina sve učestaliji. Nizak vodostaj ograničava nosivost plovila i količinu tereta koja se može prevesti, dok u pojedinim periodima dovodi i do potpunog prekida plovidbe na Savi i Dunavu. Navedene okolnosti neposredno utiču na smanjenje prihoda i povećanje troškova po jedinici prevezenog tereta.Negativan uticaj na poslovanje imaju i učestale oscilacije cena goriva, kao i promene u obimu uvoza i izvoza robe koja se tradicionalno prevozi rečnim putem. Imajući u vidu da troškovi goriva predstavljaju jednu od najznačajnijih stavki u strukturi troškova brodara, ponovno uvođenje prava na refakciju akcize doprinelo bi očuvanju konkurentnosti domaćih prevoznika, većem korišćenju unutrašnjih plovnih puteva i ravnopravnijem položaju rečnog saobraćaja u odnosu na druge vidove transporta.

3. Unija poslodavaca Srbije, Stevana Markovića br.8, Zemun 

Unija poslodavaca Srbije dostavila je načelne primedbe na tekst Nacrta zakona o izmenama Zakona o akcizama, kojim predlažu da se prilikom utvrđivanja visine akciza na naftne derivate posebno sagledaju efekti koje predložena rešenja mogu imati na sektor transporta, imajući u vidu da troškovi goriva predstavljaju jedan od najvećih troškova poslovanja prevoznika. 

Ukazuju da su cene nafte i naftnih derivata u Republici Srbiji već duži vremenski period više u odnosu na zemlje u okruženju, što negativno utiče na konkurentnost domaćih transportnih kompanija. Smatramo da bi model usklađivanja akciza, koji je vezan za indeks potrošačkih cena, mogao dodatno povećati troškove poslovanja, naročito ukoliko ne odražava u potpunosti stvarna tržišna kretanja. Istovremeno, sektor transporta se već suočava sa značajnim izazovima, uključujući smanjenje broja teretnih vozila i nedostatak profesionalnih vozača. Dodatno povećanje troškova poslovanja moglo bi negativno uticati na održivost poslovanja prevoznika i dovesti do daljeg slabljenja ovog privrednog sektora. 

Predlažu da se pre konačnog usvajanja zakona izvrši detaljna analiza ekonomskih efekata predloženih rešenja na sektor transporta, kao i njihove konkurentnosti u odnosu na prevoznike iz zemalja regiona, kako bi se obezbedilo da nova zakonska rešenja ne dovedu do dodatnog pogoršanja uslova poslovanja domaćih privrednih subjekata.

Unija poslodavaca Srbije je dostavila ovaj predlog na osnovu komentara privrednih subjekata iz sektora transporta, koji ukazuju na potencijalne negativne efekte predloženih zakonskih rešenja na poslovanje prevoznika. Naime, troškovi goriva predstavljaju jednu od najznačajnijih stavki u strukturi troškova transportnih kompanija, te svaka izmena sistema oporezivanja naftnih derivata neposredno utiče na njihovu konkurentnost i održivost poslovanja. Privrednici ukazuju da su cene naftnih derivata u Republici Srbiji već duži vremenski period više u odnosu na zemlje u okruženju, što domaće prevoznike stavlja u nepovoljniji položaj u odnosu na konkurenciju iz regiona. Pored toga, sektor transporta se već suočava sa izraženim izazovima, uključujući smanjenje broja teretnih vozila u upotrebi, nedostatak profesionalnih vozača i rast ukupnih troškova poslovanja. U takvim okolnostima, neophodno je pažljivo sagledati sve ekonomske posledice predloženih izmena Zakona o akcizama, kako one ne bi dodatno opteretile poslovanje privrednih subjekata iz ovog sektora. 

S tim u vezi, predlažu da se pre konačnog usvajanja zakona, izvrši dodatna analiza uticaja predloženih rešenja na sektor transporta i konkurentnost domaćih prevoznika u odnosu na prevoznike iz zemalja regiona, kako bi se obezbedilo da zakonska rešenja ostvare planirane fiskalne ciljeve, uz očuvanje konkurentnosti privrede i stabilnosti transportnog sektor.


U vezi sa načelnim primedbama i predlozima Unije poslodavaca Srbije ukazujemo da su isti razmatrani i upravo predloženo zakonsko rešenje kojim se precizno utvrđuje osnovica prilikom usklađivanja dinarskih iznosa akciza na derivate nafte iz člana 9. stav 1. tač. 1), 2) i 3) ovog zakona sa godišnjim indeksom potrošačkih cena ima za cilj obezbeđivanje predvidivosti privrednim subjektima, a mogućnost privremenom umanjenja iznosa akcize bez ograničenja procenta do kojih se isti mogu umanjiti vrši se hitno rešavanje problema, odnosno mogućih poremećaja u društvu, odnosno privredi, koje se nisu mogle predvideti, a koje mogu izazvati negativne posledice izazvane sadašnjim okolnostima zbog aktuelnih dešavanja na Bliskom istoku.

Ministarstvo finansija razmotrilio je dostavljene predloge, obrazložila predloge Aleksandra Tasića iz Kovina i Unije poslodavaca Srbije, a predlog Privredne komore Srbije nije prihvaćen iz razloga što predložene izmene nisu predmet ovog zakona. Predložene izmene Ministarstvo finansija smatraće kao inicijative za izmenu Zakona o akcizama koje će razmatrati prilikom narednih izmena Zakona o akcizama.

VI. RAZLOZI ZA STUPANJE NA SNAGU ZAKONA U ROKU KRAĆEM OD OSAM DANA
Naročito opravdani razlozi za stupanje na snagu ovog zakona u roku kraćem od osam dana od dana objavljivanja u „Službenom glasniku Republike Srbije” u smislu odredbe člana 196. Ustava Republike Srbije, sadržani su u potrebi da se u što kraćem roku otpočne sa primenom ovog zakona, imajući u vidu posledice koje mogu biti izazvane sadašnjim okolnostima zbog aktuelnih dešavanja na Bliskom istoku.

VII. PREGLED ODREDABA ZAKONA O AKCIZAMA KOJE SE MENJAJU
Indeksacija
Član 17.


Dinarski iznosi akciza iz člana 9. st. 1. i 5, čl. 12a, 14, 14a, 14b, 40o i 40h ovog zakona usklađuju se godišnjim indeksom potrošačkih cena u kalendarskoj godini koja prethodi godini u kojoj se usklađivanje vrši, prema podacima republičkog organa nadležnog za poslove statistike.


U slučaju rasta cene sirove nafte na svetskom tržištu, koji negativno utiče na makroekonomsku stabilnost u zemlji, Vlada može privremeno smanjiti iznose akciza iz člana 9. stav 1. tač. 1), 2) i 3) ovog zakona utvrđene u skladu sa ovim zakonom za iznose za koje su povećane cene tih derivata nafte, s tim što to umanjenje ne može biti veće od 20% poslednjih objavljenih iznosa akciza usklađenih prema stavu 1. ovog člana.


U slučaju pada cene sirove nafte na svetskom tržištu, iznosi akciza iz člana 9. stav 1. tač. 1), 2) i 3) ovog zakona, utvrđeni u skladu sa stavom 2. ovog člana uvećavaju se za iznose za koje su smanjene cene tih derivata nafte, a najviše do poslednjih objavljenih iznosa akciza usklađenih prema stavu 1. ovog člana.


Prilikom usklađivanja dinarskih iznosa akciza na derivate nafte iz člana 9. stav 1. tač. 1), 2) i 3) ovog zakona sa godišnjim indeksom potrošačkih cena, osnovice za usklađivanje su poslednji objavljeni usklađeni, odnosno umanjeni ili uvećani iznosi akciza na pomenute derivate nafte, saglasno stavu 1. odnosno st. 2. i 3. ovog člana.


PRILIKOM USKLAĐIVANJA DINARSKIH IZNOSA AKCIZA NA DERIVATE NAFTE IZ ČLANA 9. STAV 1. TAČ. 1), 2) I 3) OVOG ZAKONA SA GODIŠNJIM INDEKSOM POTROŠAČKIH CENA, OSNOVICE ZA USKLAĐIVANJE SU POSLEDNJI OBJAVLJENI USKLAĐENI IZNOSI AKCIZA NA POMENUTE DERIVATE NAFTE, SAGLASNO STAVU 1. OVOG ČLANA.

Ovlašćuje se Vlada da objavi iznose akciza iz st. 1-3. ovog člana.


Iznosi akciza iz st. 1, 2. i 3. ovog člana primenjivaće se od dana određenog u aktu Vlade, kojim se vrši usklađivanje, privremeno smanjenje, odnosno povećanje iznosa akciza.

SAMOSTALNI ČLAN PREDLOGA ZAKONA
ČLAN 2.


OVAJ ZAKON STUPA NA SNAGU DANOM OBJAVLJIVANJA U „SLUŽBENOM GLASNIKU REPUBLIKE SRBIJE”.
OBRAZAC IZJAVE O USKLAĐENOSTI PROPISA
SA PROPISIMA EVROPSKE UNIJE
1. Organ državne uprave, odnosno drugi ovlašćeni predlagač propisa 

Ovlašćeni predlagač propisa: Vlada 

Obrađivač: Ministarstvo finansija 

2. Naziv propisa
PREDLOG ZAKONA O IZMENAMA ZAKONA O AKCIZAMA 

DRAFT LAW ON AMENDMENTS TO THE EXCISE EXCISE LAW

3. Usklađenost propisa sa odredbama Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije sa druge strane („Službeni glasnik RS”, broj 83/08) (u daljem tekstu: Sporazum):

a) Odredba Sporazuma koja se odnose na normativnu sadržinu propisa
 - Poglavlje III – Opšte odredbe, član 37. Sporazuma (Zabrana fiskalne diskriminacije)
- Naslov IV - Slobodan protok robe, 

- Naslov VIII – Politike saradnje, član 100. Sporazuma;

b) Prelazni rok za usklađivanje zakonodavstva prema odredbama Sporazuma
Primenjuje se rok iz člana 72. Sporazuma, kao opšti rok za usklađivanje propisa.

v) Ocena ispunjenosti obaveze koje proizlaze iz navedene odredbe Sporazuma
U potpunosti ispunjava obaveze koje proizilaze iz odredaba Sporazuma.

g) Razlozi za delimično ispunjavanje, odnosno neispunjavanje obaveza koje proizlaze iz navedene odredbe Sporazuma
Ovim zakonom predlaže se da Vlada može privremeno smanjiti poslednje usklađene objavljene iznose akciza, i to iznose akciza na derivate nafte iz člana 9. stav 1. tač. 1), 2) i 3) Zakona o akcizama, kao i da se ovim predlogom ne ograničava iznos do kojeg se može vršiti privremeno umanjenje iznosa akcize na olovni benzin, bezolovni benzin, gasna ulja, utvrđene u skladu sa ovim zakonom, imajući u vidu aktuelnu situaciju sa cenom sirove nafte na svetskom tržištu, kao i njenu tendenciju daljeg rasta, koja negativno utiče na makroekonomsku stabilnost u zemlji, u cilju stvaranja uslova koji će omogućiti redovno snabdevanje tržišta derivatima nafte, očuvanje standarda građana, kao i očuvanja privredne stabilnosti. S tim u vezi, ovim zakonom daje se mogućnost da Vlada može u posebnim slučajevima privremeno smanjiti poslednje usklađene objavljene iznose akciza na pojedine derivate nafte, i to iznose akciza na olovni benzin, bezolovni benzin i gasna ulja (dizel goriva) bez ograničavanja procenta do kojeg se može vršiti privremeno umanjenje iznosa akcize.

/

d) Veza sa Nacionalnim programom za integraciju Republike Srbije u Evropsku uniju
Poglavlje 3.16. - Oporezivanje
4. Usklađenost propisa sa propisima Evropske unije
a) Navođenje primarnih izvora prava EU i usklađenost sa njima 

Ugovor o funkcionisanju Evropske unije, Naslov II – Slobodno kretanje robe, Poglavlje 3. – Zabrana kvantitativnih ograničenja između država članica, čl. 34-37 – potpuno usklađeno
Ugovor o funkcionisanju Evropske unije, Naslov VII - Zajednička pravila o konkurenciji, oporezivanju i usklađivanju zakona, Poglavlje 2. – Poreske odredbe, čl. 110-111 – potpuno usklađeno i Poglavlje 3. – Usklađivanje propisa, član 114. – potpuno usklađeno
b) Navođenje sekundarnih izvora prava EU i usklađenost sa njima
Direktiva Saveta 2003/96/EZ od 27. oktobra 2003. godine o restrukturiranju okvira Zajednice za oporezivanje energenata i električne energije, sa izmenama i dopunama;

Council Directive 2003/96/EC of 27 October 2003 restructuring the Community framework for the taxation of energy products and electricity.

Napominjemo da su prema važećem zakonskom rešenju iznosi akciza na derivate nafte dostigli minimalni nivo oporezivanja propisan Direktivom Saveta 2003/96/EZ od 27. oktobra 2003. godine, ali da se u ovom trenutku zbog aktuelne situacije sa cenom sirove nafte na svetskom tržištu, kao i njenu tendenciju daljeg rasta, koja negativno utiče na makroekonomsku stabilnost u zemlji, u cilju stvaranja uslova koji će omogućiti redovno snabdevanje tržišta derivatima nafte, očuvanje standarda građana, kao i očuvanja privredne stabilnosti, predlaže da se daje mogućnost privremenog umanjenja akcize neograničavajući iznos do kojeg se iznosi akcize na pojedine derivate nafte mogu umanjiti, čime se u ovom konkretnom slučaju, zbog specifične trenutne situacije sa derivatima nafte na svetskom tržištu, ovim predloženim zakonskim rešenjem ne vrši se usklađivanje sa propisima Evropske unije. 

v) Navođenje ostalih izvora prava EU i usklađenost sa njima
/

g) Razlozi za delimičnu usklađenost, odnosno neusklađenost
/

d) Rok u kojem je predviđeno postizanje potpune usklađenosti propisa sa propisima Evropske unije
          /
5. Ukoliko ne postoje odgovarajuće nadležnosti Evropske unije u materiji koju reguliše propis, i/ili ne postoje odgovarajući sekundarni izvori prava Evropske unije sa kojima je potrebno obezbediti usklađenost, potrebno je obrazložiti tu činjenicu. U ovom slučaju, nije potrebno popunjavati Tabelu usklađenosti propisa. Tabelu usklađenosti nije potrebno popunjavati i ukoliko se domaćim propisom ne vrši prenos odredbi sekundarnog izvora prava Evropske unije već se isključivo vrši primena ili sprovođenje nekog zahteva koji proizilazi iz odredbe sekundarnog izvora prava (npr. Predlogom odluke o izradi strateške procene uticaja biće sprovedena obaveza iz člana 4. Direktive 2001/42/EZ, ali se ne vrši i prenos te odredbe direktive).

           /

6. Da li su prethodno navedeni izvori prava EU prevedeni na srpski jezik?

/

7. Da li je propis preveden na neki službeni jezik EU?

/

8. Saradnja se Evropskom unijom i učešće konsultanata u izradi propisa i njihovo mišljenje o usklađenosti.

U izradi Predloga zakona o izmenama Zakona o akcizama nisu učestvovali konsultanti.


